和曹子方雜言
作者：黄庭堅
朝代：宋

paragraphs: 正月尾，垂雲如覆盂，雁作斜行書。
三十六陂浸煙水，想對西江彭蠡湖。
人言春色濃如酒，不見插秧吳女手。
冷卿小塢頗藏春，張侯官居柳對門。
當風橫笛留三弄，燒燭圍棋覆九軍。
盡是向來行樂事，每見琵琶憶朝雲。
只今不舉蛾眉酒，紅牙捍撥網蛛塵。
曹侯束書丞太僕，試說相馬猶可人。
照夜白，真乘黄。
萬馬同秣隨低昂，一矢射落皂鵰雙。
張侯猶思在戎行，橫山虎北開漢疆。
冷卿智多髮蒼浪，牛刀發硎思一邦。
政成十綴舞紅妝，兩侯不如曹子方。
朵頤論詩蝟毛張，龜藏六用中有光。
何時端能俱過我，掃除北寺讀書堂。
菊苗煮餠深注湯，更碾盤龍不入香。